**Берекет Бақытжанұлы Кәрібаев**

**ҚР ҰҒА академигі,**

**әл-Фараби атындағы Қазақ ұлттық**

 **университетінің профессоры,**

**тарих ғылымдарының докторы**

**Қазақ шежіресінің ерекшеліктері**

 Шежіре сөзі – араб тілінде «бұтақ», «тармақ» деген мағына беріп, тарих ғылымының халықтың шығу тегін, таралуын баяндайтын саласы болып табылады. Дүние жүзіндегі халықтардың бәрінде дерлік өз шежірелері бар. Олардың бірі ерте кезден бастап оны қағаз бетіне түсірсе, ел екіншілері ауызша айтып, ұрпақтан ұрпаққа жеткізіп отырған. Қазақ , қырғыз, түркімен, башқұрт, ноғай және тағы басқа түрік халықтарында шежіре таратудың ауызша түрі қалыптасқан. Сол себепті де кейде шежірені далалық ауызша тарихнама деп те атайды. Шежіренің қазақ халқының рухани мәдениетінде алар орны ерекше зор.

 Қазақ шежіресі - қазақ халқының бірнеше мың жылдық тарихы барысында халықтың дәстүрлі мәдениеті қалыптастырған және этностың қалыптасуы мен даму жолын баяндайтын тарихи білім түрі, халықтың тарихи жады болып саналады. Дей тұрсақ та, өкінішке орай, шежірені зерттеу Отандық тарих ғылымында әлі күнге дейін кенже қалып келеді. Оған кешегі кеңестік кезеңдегі тарихнамада идеологиялық себептерге байланысты көзқарастың дұрыс болмауы жатыр. Соған байланысты қазіргі Отандық тарих ғылымында қазақ шежіресіне қатысты мәселелердің шешілгенінен, шешілмеген түйіндері өте көп.

 Қазақ шежіресінің зерттелуі мәселесіне қысқаша тоқтала кетсек.

 XVIII ғасырдың ортасынан XIX ғасырдың соңына дейінгі ресейлік тарихнамада орыс тілді авторлардың Қазақстан тақырыбына қатысты туралы жазылған материалдарында қазақ ру-тайпаларының шежіресіне қатысты мәліметтер көптеп кездесе бастайды да, жекелеген авторлар шежірені арнайы зерттеу обьектісіне айналдыра бастайды[1; 2; 3; 4; 5; 6; 7; 8; 9; 10]. Ал XX ғасыр басындағы қазақ зиялы қауым өкілдері өз еңбектерінде шежіре мәселесіне арнайы тоқтап, қазақ халқының шежіресіне арнайы тоқталады[11; 12; 13;14]. Осы жерде біз 1925 жылы Ташкентте М.Тынышбаев құрастырған «Қырғыз-қазақ рулары шежіресінің рулық кестелерін» ерекше пайдаланғанымызды атап өткім келеді.

 Кеңестік тарихнамада қазақ шежіресіне аса көңіл бөлінбесе де, жекелеген авторлар өз еңбектерінде бұл мәселені арнайы түрде зерттеуді қолға алып, шежірені зерттеуге арналған алғашқы монографиялық еңбектерін жарыққа шығарады[15;16;17; 18; 19]. Тәуелсіздік кезеңіндегі Отандық тарихнамада тарихшы Т.Омарбеков бастаған жұмыс тобы «Қазақ ру-тайпаларының тарихы» атты ғылыми жоба аясында 20-ға жуық қазақ тайпаларының тарихын жазып, міндетті түрде ол тайпалардың шежіресіне тоқталды[]. Жалпы алғанда, жобаны орындау барысында мынадай кітаптар жарық көрді. Олар – «Тама» - үш том, «Табын» - екі том, «Жағалбайлы» - екі том, «Телеу» - бір том, «Керейт» - бір том, «Кердері» - бір том, «Рамадан» - бір том, барлығы Жетіру тайпалық одағына енетін жеті тайпаның тарихы 11 томды құрады.

 Одан басқа «Арғын» - үш том, «Найман» - үш том, «Қаңлы» - бір том, «Дулат» - екі том, «Жалайыр» - екі том, «Қаракесек тайпалық бірлестігі немесе алты ата Әлім» - төрт том болып жарық көрді. Барлығы 26 том болатын қазақ ру-тайпаларының тарихы жазылды.

 Осы жолдардың авторы бұл жобаға қатысып, ру-тайпалар шежіресін жазуға жауапты топты басқарды және жеке өзі бірнеше тайпаның шежіресін жазып шықты. Ру-тайпалардың шежірелерін жазу барысында қазақ шежіресінде әлі шешілмеген түйіндердің өте көп екендігіне көзімізді жеткіздік. Сондай-ақ шежірелердегі ру-тайпалық құрылымда белгілі бір жүйелілік принциптің, адамды қызықтырар ерекше жағдайлардың бар екендігіне көз жеткіздік.

 Біз бұл жұмысымызда қазақ шежіресіндегі ру-тайпалық құрылым жүйесіндегі кейбір ерекшеліктерді атап өтуді мақсат етіп қойдық.

 Көне қытай жазба деректерінде ежелгі ғұндардың 24 тайпадан тұратындығы айтылады. Сол сияқты ерте ортағасырлардағы оғыздардың да 24 тайпадан және олардың «үш оқ» және «боз оқ» атты екі қанаттан тұратындығы туралы баяндалады. Әр қанатта он екі тайпадан болған. Мұндай дәстүр қазақ этносында да сақталған, оны қазақ шежіресінен айқын көруге болады. Бұл жерде 12 саны туралы айту керек сияқты. Бір жылда 12 ай бар, адам мен малда 12 мүше бар, олай болса 12 саны бұл жерде толық тұтастықты көрсетіп тұр. Сол сияқты руда 12 аталықтың болуы, тайпада 12 рудың болуы оны толыққанды рулық бірлік етеді.

 Қазақ шежіресінде де барлық тайпалардың 12 рудан тұратынына көз жеткіздік. Бірақ барлық руларда олар алты-алтыдан тең бөлінбеген. Мысалы, Жалайыр тайпасында Сырманақ тобы мен Шуманақ тобындағы рулар саны алтау. Ал кейбір тайпаларда олар бірдей емес. Арғында – «Бес Мейрам, жеті Момын» деген сөз тіркесі Мейрам тобының -5, Момын тобының -7 рудан тұратындығын білдіреді. Албан тайпасының құрамындағы руларды – сегіз Сары, төрт Шыбыл деп атайды.

 Төменде әр ерекшелікті жеке жеке қарастыралық.

**I**

1. **Ұлы Жүз** -**12 тайпадан** тұрады.

Олар – Жалайыр, Қаңлы, Сіргелі, Шанышқылы, Шақшам, Сарыүйсін, Ысты, Ошақты, Шапырашты, Албан, Суан, Дулат

1. **Орта Жүз** - **6 тайпалар одағынан** тұрады.

Олар - Арғын, Найман, Керей, Қыпшақ, Қоңырат, Уақ.

1. **Кіші Жүз** – **3 тайпалар бірлестігінің одағынан** тұрады.

Олар – Әлімұлы (Қаракесек бірлестігі), Байұлы және Жетіру бірлестігі.

Әлімұлы(Қаракесек бірлестігі) – **6 тайпадан:** Кете, Шекті, Төртқара, Қарасақал, Қаракесек, Шөмекей;

Байұлы – **12 тайпадан:** Шеркеш, Жаппас, Ысық, Масқар, Алаша, Тана, Қызылқұрт, Таз, Адай, Беріш, Байбақты, Есентемір.

Жетіру бірлестігі **7 тайпадан:** Табын, Тама, Телеу, Кердері, Керейт, Жағалбайлы, Рамадан.

**II**

Әр тайпа өз ішінде 12 рудан құралған, олар екі қанатқа бөлінеді. **Ұлы Жүздегі:**

 Жалайыр – Сырманақ және Шуманақ,

Қаңлы – Ербота(Сарықаңлы) және Сарбота(Қарақаңлы);

Сіргелі – Бораш және Тұрымбет (он екі ата Сіргелі)

Сарыүйсін – Қалша және Жақып;

 Ысты – Ойық және Тілік;

Суан – Байтүгей және Тоқарыстан;

 Албан – Сары және Шыбыл (Төрт Шыбыл, Сегіз Сары)

 **Орта жүздегі:**

Арғын – Мейрам және Момын(Бес Мейрам, жеті Момын),

Найман – Елата(Елтай) және Белгібай,

Қоңырат – Көтенші және Көктіңұлы;

Керей – Ашамайлы және Абақ,

Уақ – Ермен және Жусан;

 **Кіші Жүздегі**:

Қаракесек(Ұланақ) – Есіл және Тобыл,

Кете – Ақкете және Қаракете,

Беріш – Байбақты және Байсейіт;

Таз – Абай және Қабай;

Тана – Шаңқан және Біртоғаш;

Байбақты – Байжиен және Батақ;

Ысық – Ақсары және Сарыбай;

Масқар – Құттықадам және Масақ;

Алаша – Ақберлі және Тоқберлі;

Қызылқұрт – Емірей және Олжашы;

Адай – Құдайке және Келімберді;

Есентемір – Тағыберлі және Тақсұлы;

Телеу – Әжіахмет және Самат;

Рамадан – Балғалы және Шөмішті;

Кердері – Смайыл және Шағыр;

Керейіт – Еспембет және Қоспамбет;

Жағалбайлы – Лез және Мырза

Тама – Әліп және Жөгі.

**III**

Рулық бірліктер өсіп-өніп отырады. Рулық бірлік сан жағынан көбейіп, жеке ру болуы үшін мынадай шарттар керек екен:

1. Рудағы адам саны 5 мың шаңырақтан асу керек,
2. Рудағы туыстық белгі 7 атадан асу керек,
3. Ру ішінен оның сөзін сөйлейтін биі,
4. Қорғайтын батыры
5. Рудың атақты байы болуы керек.
6. Рудың меншікті қонысы (қыстау ме жайлау) белгіленеді
7. Рудың таңбасы анықталады
8. Рудың ұраны таңдалады.

**IV**

 **Шежіре тарқатудағы ғылыми терминдер:**

1. Тайпалық одақ не бірлестік атауы
2. Тайпа атауы
3. Тайпалық тармақ атауы
4. Тайпалық тармақ бөлімі
5. Тайпалық тармақ бөлімінің бөлімшелері
6. Ру атауы
7. Ру тармағы
8. Ру тармағының бөлімдері
9. Ру тармағының бөлімдеріндегі бөлімшелер
10. Ру аталықтары
11. Жетінші ата атауы

**V**

**1925 жылы М.Тынышбаев құрастырған қазақ шежіресіндегі материалдарды қазақ этногенезіне қолдану тәсілі**

 1925 жылы Ташкент қаласында жарық көрген М.Тынышбаевтың «Материалы к истории киргиз-казакского народа» атты еңбегіндегі «Қырғыз-қазақ рулары шежіресінің рулық кестелерінде» үш Жүздің руларының шежіресін тарқатады. Сол рулық кестеде өзінің және Шәкәрім Құдайбердіұлы мен Темірбек Жүргеновтың шығу - тектерін тайпа атауына дейін жеткізеді. 1858 жылы туған Ш.Құдайбердіұлынан Тобықты атауына дейін 15 ата, 1879 жылы туған М.Тынышбаевтан Садыр атауына дейін 14 ата, 1898 жылы туған Темірбек Жүргеновтен Шөмен-Шөмекей атауына дейін 13-14 ата болады. Әр буынға орта есеппен 30 жас берілетінін ескерсек, онда 14-15 буын – 450-420 жылды құрайды. Бұл жылды 1920-шы жылдан кейін шегерсек, XV ғасырдың ортасы мен екінші жартысын құрайды. Бұл кез – Қазақ хандығының құрылуының және қазақ халқының қалыптасуының аяқталған тұсы.

1. Шәкәрім(1) – Құдайберді(2) – Құнанбай(3) – Өскенбай би(4) – Ырғызбай(5) – Айдос(6) – Олжай(7) – Әйтек(8) – Көшек(9) – Сары(10) – Сүгірбас(11) – Мұсабай(12) – Рысбетек(13) –Кенжесопы(14) – Тобықты(15) – Қарақожа(16) – Дайыр қожа (Ақжол)(17) – Қодан(18) – Арғын.
2. Мұхамеджан(1) – Тынышбай(2) – Әлдеке(3) – Түйте(4) – Бектау(5) – Тасболат(6) – Жомарт(7) – Тәуімбет(8) – Дінгеліс(9) – Жәдік(10) – Жанатай(11) – Түгелбай(12) – Тон(13) – Садыр(14) – Қытай(15) - Төлегетай(16) - Белгібай(17) – Найман.
3. Темірбек(1) – Қара(2) – Жүрген(3) – Қуан(4) – Әлен(5) – Жәрімбет(6) – Сұлтан(7) – Өтебай(8) – Келімбет(9) – Алдаберді(10) – Келдібай(11) – Бозғұл(12) – Шөмекей(13) – Шөмен(14) – Қаракесек(15) – Сәдір(16) – Асан(17) – Құдияр(18) – Алшын.
4. Халил 1884 ж.т.(1) – Досмұхаммед 1850-1909(2) – Машақ1825-1880 (3) – Байнақ1793-1855(4) – Тілеке(5) – Алдар би(6) – Ерназар(7) – Тұмаш(8) – Дәулет(9) – Жайық (10) – Байсейіт(11) – Беріш(12)
5.

**Әдебиеттер:**

1. Казахско-русские отношения в XVI-XVIII веках (Сборник документов и материалов). – Алма-Ата, 1961. -407-408 бб.
2. Материалы по истории Казахской ССР (1785-1828 гг.). Т. 4. – М.-Л., 1940. Приложение № 4. - 512-513 бб.
3. Топография Оренбургской губернии. Сочинение П.И.Рычкова 1762 года. – Оренбург, 1887. -407 бет.
4. Андреев И.Г. Описание Средней орды киргиз-кайсаков. Составление, транскрипция скорописи ХҮІІІ в., специальное редактирование текста и комментарии И.В. Ерофеевой. – Алматы, 1998. -280 бет.
5. Левшин А.И. Описание киргиз-казачьих, или киргиз-кайсацких орд и степей (под общей редакцией академика М.К. Козыбаева). – Алматы, 1996. -290 б.
6. Материалы для географии и статистики России, собранные офицерами генерального штаба. Область сибирских киргизов. Часть, ІІІ. Составил генерального штаба подполковник Красовский. – СПб., 1868. -222-223 бб.
7. Радлов В.В. Из Сибири. Страницы дневника. Перевод с немецкого К.Д. Цивиной и Б.Е. Чистовой. – М., 1989. - 111 б.
8. Аристов Н.А. Заметки об этническом составе тюркских племен и народностей и сведения об их численности. –СПб., 1897. -119 б.; Киргизы и Каракиргизы Сырдарьинской области. Т. 1. Юридический бытъ. – Ташкент, 1889. Приложения № 1. – 2 б.
9. Потанин Г.Н. Казак-киргизская и алтайская предания, легенды и сказки. // Живая старина. – Петроград, 1917. -56 б.
10. Валиханов Ч.Ч. Собрание сочинений в пяти томах. – Алматы, 1985. Т. -151 б.
11. Халид Қ. Тауарих хамса: (Бес тарих). Аударған Б. Төтенаев, А.Жолдасов. – Алматы, 1992. -304 бет.
12. Құдайбердіұлы Ш. Түрік, қырғыз-қазақ һәм хандар шежіресі. – Алматы, 1991. -80 бет.
13. Тынышпаев М. Материалы к истории киргиз-казахского народа. – Ташкент, 1925. -75 бет.
14. Көпейұлы М.Ж. Қазақ шежіресі. Араптың хадим жазуынан бүгінгі жаңа әліпбиге түсіріп әзірлеген – С. Дәуітұлы. – Алматы, 1993. – 76 бет.
15. Маргуланов А. Найманы. Мына жинақта: Казаки. Сборник антропологического отряда Каз.эксп. АН СССР. Исследование 1927 г. – Ленинград, 1930. -329-334 бб.;
16. Аманжолов С. Вопросы диалектологии и истории казахского языка. Ч.1. – Алма-Ата, 1959. -7-82 бб.;
17. Востров В.В., Муканов М.С. Родоплеменной состав и расселение казахов (конец ХІХ-нач. ХХ вв.). – Алма-Ата, 1968. -67-72 бб.;
18. Муканов М.С. Этнический состав и расселение казахов Среднего Жуза. – Алма-Ата, 1974. -47-53 бб.;
19. Арғынбаев Х., Мұқанов М., Востров В. Қазақ шежіресі хақында (Құрастырған Ә.Пірманов). – Алматы, 2000. -143-368 бб.